ইদে ফের উত্তপ্ত হল কাশ্মীর। পাথর ছোড়ার জেরে সংঘর্ষে আহত হয়েছেন এক সিআরপিএফ জওয়ান-সহ বেশ কয়েক জন। মসজিদে নমাজ পড়তে গিয়ে বিক্ষোভের মুখে পড়লেন খোদ ন্যাশনাল কনফারেন্স নেতা ফারুক আবদুল্লা। অন্য দিকে জঙ্গি হামলায় নিহত হয়েছেন জম্মু-কাশ্মীর পুলিশের তিন কর্মী ও রাজ্য বিজেপির এক কর্মী। সম্প্রতি শ্রীনগরে অটলবিহারী বাজপেয়ীর স্মরণসভায় ‘ভারত মাতা কি জয়’ স্লোগান দিতে দেখা গিয়েছিল ন্যাশনাল কনফারেন্স নেতা ফারুক আবদুল্লাকে। আজ ন্যাশনাল কনফারেন্সের শক্ত ঘাঁটি হিসেবে পরিচিত হজরতবাল মসজিদে প্রার্থনা করতে গিয়ে বিপাকে পড়েন ফারুক। তাঁকে দেখে উত্তেজিত হয়ে ওঠেন জনতার একাংশ। ফারুকের দিকে তেড়ে আসার চেষ্টা করে কয়েক জন যুবক। তাঁকে রক্ষা করতে মানবশৃঙ্খল তৈরি করেন নিরাপত্তারক্ষীরা ও কয়েক জন স্থানীয় বাসিন্দা। উত্তর ও দক্ষিণ কাশ্মীরে সংঘর্ষে আহত হয়েছেন বেশ কয়েক জন বিক্ষোভকারী ও এক সিআরপিএফ জওয়ান। মহম্মদ ইয়াকুব, ফয়াজ আহমেদ শাহ, মহম্মদ আশরফ দার নামে তিন পুলিশকর্মীকে খুন করেছে জঙ্গিরা। দক্ষিণ কাশ্মীরের পুলওয়ামায় খুন হয়েছেন বিজেপি কর্মী সাবির আহমেদ বাট।